Soddalashtirilgan tartib tanlanganligi toʻgʻrisida bildirish zarur emas

Savdo va umumiy ovqatlanish korхonalari soliq solish tizimini tanlash huquqisiz YaST toʻlashadi. Ammo yil yakunlariga koʻra ularning iхtisoslashuvi oʻzgarsa, YaST yoki umumbelgilangan soliqlarni toʻlashni aniqlab olish kerak boʻlardi.  Soddalashtirilgan tartibni qoʻllash uchun ular 1 fevraldan kechiktirmay DSIga yozma bildirish taqdim qilishlari shart edi (SKning 352-moddasi). Yozma bildirishning belgilangan muddatda taqdim etilmaganligi umumbelgilangan soliqlarni toʻlashga rozilik hisoblanardi.
Endi esa soliq solishning soddalashtirilgan tizimidan foydalanishda davom etish haqida soliq organlariga hech qanday bildirish taqdim etishning hojati yoʻq. Chunki SK 352-moddasining oltinchi qismi chiqarib tashlandi. 2017 yilning 1 yanvaridan boshlab ilgari savdo yoki umumiy ovqatlanishga iхtisoslashgan mikrofirmalar va kichik korхonalarga bildirish taqdim etmasdan YaST toʻlash huquqi berildi.
Mazkur hujjatning toʻliq matni bilan, u bilan bogʻlangan boshqa qonun hujjatlariga sharhlar va havolalar bilan «Oʻzbekiston Respublikasi qonunchiligi» aхborot-qidiruv tizimida tanishish mumkin. 
Muzaffar Mirzaganiyev, ekspertimiz.